b'\n_START_ARTICLE_\nMaori\xc5\xb3 kalba\n_START_SECTION_\nOficialus statusas\n_START_PARAGRAPH_\nMaori\xc5\xb3 yra viena i\xc5\xa1 trij\xc5\xb3 oficiali\xc5\xb3 Naujosios Zelandijos kalb\xc5\xb3 (kitos angl\xc5\xb3 ir NZ \xc5\xbeenkl\xc5\xb3 kalba). Dauguma valstybini\xc5\xb3 institucij\xc5\xb3 turi dvikalbius pavadinimus, pvz., Vidaus reikal\xc5\xb3 departamentas\xc2\xa0\xe2\x80\x93 Department of Internal Affairs ir Te Tari Taiwhenua. Maori\xc5\xa1ki vietovi\xc5\xb3 pavadinimai taip pat pripa\xc5\xbe\xc4\xafstami \xc5\xa1alies pa\xc5\xa1to sistemoje. Verslo reikaluose maori\xc5\xb3 kalba gali b\xc5\xabti vartojama, ta\xc4\x8diau tokiu atveju da\xc5\xbeniausiai reikalingos vert\xc4\x97jo paslaugos, d\xc4\x97l to vartojimas b\xc5\xabdingas regionuose, kur \xc5\xbemon\xc4\x97s laisviau bendrauja \xc5\xa1ia kalba, bei formaliose ceremonijose. Nuo 2004\xc2\xa0m. taip pat prad\xc4\x97tas \xc4\xafgyvendinti televizijos maori\xc5\xb3 kalba projektas.\n_START_SECTION_\nIstorija\n_START_PARAGRAPH_\nMaori\xc5\xb3 kalb\xc4\x85 \xc4\xaf Nauj\xc4\x85j\xc4\x85 Zelandij\xc4\x85 atsine\xc5\xa1\xc4\x97 \xc4\x8dia atsikraust\xc4\x99 polinezie\xc4\x8diai, manoma, kad i\xc5\xa1 Tai\xc4\x8dio arba Kuko sal\xc5\xb3. Apie 1860\xc2\xa0m., \xc4\xaf sal\xc4\x85 keliantis brit\xc5\xb3 emigrantams, misionieriams, aukso ie\xc5\xa1kotojams ir prekeiviams, kalba i\xc5\xa1 pagrindin\xc4\x97s pavirto ma\xc5\xbeumos gyventoj\xc5\xb3 kalba. V\xc4\x97lai XIX a. buvo \xc4\xaftvirtinta angli\xc5\xa1k\xc5\xb3 mokykl\xc5\xb3 sistema, o 1880\xc2\xa0m. Maori kalbos vartojimas mokyklose buvo u\xc5\xbedraustas (spekuliuojama, kad toks buvo maori\xc5\xb3 lyderi\xc5\xb3 pageidavimas, kad maori\xc5\xb3 jaunimas i\xc5\xa1mokt\xc5\xb3 laisvai kalb\xc4\x97ti angli\xc5\xa1kai). Daug maori\xc5\xb3 pramoko angl\xc5\xb3 kalb\xc4\x85, nors iki Antrojo pasaulinio karo daugumai maori\xc5\xb3 gimtoji kalba buvo Maori, vartota namuose, religiniuose ritualuose, politiniuose susirinkimuose, literat\xc5\xabroje bei laikra\xc5\xa1\xc4\x8diuose._NEWLINE_Apie 1930\xc2\xa0m. parlamento pasitarimai buvo vykdomi angl\xc5\xb3 kalba, kas k\xc4\x97l\xc4\x97 nepatogum\xc5\xb3 maori\xc5\xb3 parlamentarams. Nuo to laikotarpio fiksuotas staigus kalban\xc4\x8di\xc5\xb3 Maori suma\xc5\xbe\xc4\x97jimas, ir apie 1980\xc2\xa0m. \xc5\xa1ia kalba kaip gimt\xc4\x85ja gal\xc4\x97jo kalb\xc4\x97ti tik apie 20\xc2\xa0% maori\xc5\xb3; dauguma j\xc5\xb3 jos nebevartojo namuose._NEWLINE_Tuo metu maori\xc5\xb3 lyderiai suvok\xc4\x97, kad i\xc5\xa1kilo savos kalbos i\xc5\xa1nykimo gr\xc4\x97sm\xc4\x97, ir prad\xc4\x97jo organizuoti \xc4\xafvairias maori\xc5\xb3 kalbos susigr\xc4\x85\xc5\xbeinimo programas, pvz., K\xc5\x8dhanga Reo jud\xc4\x97jimas, kurio d\xc4\x97ka maori kalbos nuo ma\xc5\xbeens buvo mokomi vaikai. D\xc4\x97l to buvo \xc4\xafsteigta pradin\xc4\x97s mokyklos maori\xc5\xb3 kalba programa Kura Kaupapa M\xc4\x81ori.\n_START_SECTION_\nKlasifikacija\n_START_PARAGRAPH_\nMaori\xc5\xb3 kalba priklauso Polinezijos kalb\xc5\xb3 grupei. Lingvistai klasifikuoja j\xc4\x85 kaip Ryt\xc5\xb3 Polinezijos kalb\xc4\x85, priklausan\xc4\x8di\xc4\x85 Tai\xc4\x8dio pogrupiui (jam priklauso Rarotongan ir Tai\xc4\x8dio kalbos). Artimai susijusios Havaj\xc5\xb3 bei Markiz\xc5\xb3 kalbos bei Rapa Nui kalba, naudojama Velyk\xc5\xb3 saloje\xc2\xa0\xe2\x80\x93 \xc5\xber. straipsnio gale nurodytus straipsnius. Nors visos \xc5\xa1ios kalbos labai pana\xc5\xa1ios, jos n\xc4\x97ra vienos kalbos dialektas, o atskiros kalbos, i\xc5\xa1siskyrusios per kelis \xc5\xa1imtme\xc4\x8dius. Tarpusavio supratimas (susikalb\xc4\x97jimas) yra ribotas. Kita vertus, dar XVIII a. D\xc5\xbeeimsas Kukas gal\xc4\x97jo bendrauti su maoriais taitie\xc4\x8dio vert\xc4\x97jo pagalba.\n_START_SECTION_\nGeografinis paplitimas\n_START_PARAGRAPH_\nMaori\xc5\xb3 kalba vartojama beveik i\xc5\xa1skirtinai tik Naujoje Zelandijoje, dauguma kalban\xc4\x8di\xc5\xb3 maori\xc5\xa1kos kilm\xc4\x97s. D\xc4\x97l tikslaus skai\xc4\x8diaus n\xc4\x97ra sutarta, 1996\xc2\xa0m. sura\xc5\xa1ymo duomenimis buvo 160 t\xc5\xabkst. kalban\xc4\x8di\xc5\xb3, kitais duomenimis\xc2\xa0\xe2\x80\x93 50 t\xc5\xabkst. Pagal 2006\xc2\xa0m. duomenis , beveik 131 t\xc5\xabkst. maori\xc5\xb3 (atitinka 23,7\xc2\xa0% maori\xc5\xb3 ir 4,2\xc2\xa0% visos Naujosios Zelandijos populiacijos) gal\xc4\x97jo palaikyti pokalb\xc4\xaf bent apie kasdienes temas._NEWLINE_Kai kurie maori\xc5\xb3 kalb\xc4\x85 vartoja namuose, ta\xc4\x8diau daugelis\xc2\xa0\xe2\x80\x93 \xc4\xafterpdami atskirus \xc5\xbeod\xc5\xbeius ar frazes \xc4\xaf angl\xc5\xb3 kalb\xc4\x85. Maori\xc5\xb3 kalba teb\xc4\x97ra pagrindin\xc4\x97 \xc5\xa0iaur\xc4\x97s \xc5\xbdem\xc4\x97s, Ureveros bei Rytinio i\xc5\xa1ky\xc5\xa1ulio regionuose, taip pat specialiuose kohanga reo vaik\xc5\xb3 dar\xc5\xbeeliuose. Kalb\xc4\x85 vartoja taip pat maoriai emigrantai (daugiausiai Australijoje, pagal 2001\xc2\xa0m. sura\xc5\xa1ym\xc4\x85\xc2\xa0\xe2\x80\x93 5504 asmenys\xc2\xa0\xe2\x80\x93 7,5\xc2\xa0% vis\xc5\xb3 Australijos maori\xc5\xb3, manoma, kad maori\xc5\xa1kai kalba ir maoriai, apsigyven\xc4\x99 JK, JAV, Kanadoje ir kitur.)\n_START_SECTION_\nKalbos strukt\xc5\xabra\n_START_PARAGRAPH_\nMaori\xc5\xb3 ab\xc4\x97c\xc4\x97l\xc4\x97je yra 20 raid\xc5\xbei\xc5\xb3 bei digraf\xc5\xb3: A\xc2\xa0\xe2\x80\x93 \xc4\x80 \xe2\x80\x93 E\xc2\xa0\xe2\x80\x93 \xc4\x92 \xe2\x80\x93 H\xc2\xa0\xe2\x80\x93 I \xe2\x80\x93 \xc4\xaa\xc2\xa0\xe2\x80\x93 K \xe2\x80\x93 M\xc2\xa0\xe2\x80\x93 N \xe2\x80\x93 O\xc2\xa0\xe2\x80\x93 \xc5\x8c \xe2\x80\x93 P\xc2\xa0\xe2\x80\x93 R \xe2\x80\x93 T\xc2\xa0\xe2\x80\x93 U \xe2\x80\x93 \xc5\xaa\xc2\xa0\xe2\x80\x93 W \xe2\x80\x93 NG\xc2\xa0\xe2\x80\x93 WH._NEWLINE_Ra\xc5\xa1ant piet\xc5\xb3 dialektu, kartais naudojamos ir raid\xc4\x97s G bei L._NEWLINE_Apa\xc4\x8dioje pateiktose lentel\xc4\x97se vir\xc5\xa1uje nurodytas tarimas, apa\xc4\x8dioje pary\xc5\xa1kintai kaip ortografin\xc4\x97 forma (kaip ra\xc5\xa1oma).\n_START_SECTION_\nSkiemenys\n_START_PARAGRAPH_\nSkiemens strukt\xc5\xabra maori\xc5\xb3 kalboje\xc2\xa0\xe2\x80\x93 (priebalsis) balsis (balsis). Keli priebalsiai niekada nejungiami (ng ir wh yra pilni priebalsiai), ir skiemenys negali baigtis priebalsiu. Vartojami visi priebalsis-balsis deriniai, i\xc5\xa1skyrus who, wo, wu ir whu, kurie sutinkami tik angl\xc5\xb3 kilm\xc4\x97s \xc5\xbeod\xc5\xbeiuose, pvz., wuru (angl. wool\xc2\xa0\xe2\x80\x93 vilna), whutuporo (angl. football)._NEWLINE_Maori\xc5\xb3 \xc5\xbeodynas \xe2\x80\x9etaupus\xe2\x80\x9c, beveik visi \xc4\xafmanomi trumpi \xc5\xbeod\xc5\xbeiai turi reik\xc5\xa1mes, d\xc4\x97l ko svarbu teisingai tarti visus balsius.'